  Майя Бывальцева Удмуртиысь «Лудорвай» музей-заповедникын столярной но киужъёсъя мастерскойёс кылдытозы. Соос «Забытая полезность. Музейный ландшафт как туристический ресурс региона» ӵектосэз быдэстон улсын кылдозы. Иворъёсъя «Удмуртия» агентстволы со сярысь вераз музейысь тодосъя секретарь но ӵектослэн кураторез Галина Тарануха. «Ми егитъёсын но пиналъёсын ужаны малпаськомы, милемлы со туж кулэ, валтӥсь инты басьтэ но шуыны луоз, угось ми егит выжыосты будэтӥськомы. Соин ик ми пусйимы, нырысетӥез группа — пиналъёс но 18 аресозь егитъёс, кыкетӥез — бадӟымъёс. Ми туж оскиськомы, ӵектосмы борды артысь гурт поселениосын улӥсьёс но итӥськозы шуыса, татын артэ Лудорвай, Шудья, Пероггурт, озьы ик карын улӥсьёс но, соос ми доры ветло но тросаз ужрадъёсамы пырисько», — вераз Галина Тарануха но ватсаз, мастер-классъёсы музее лыктэм вань мылкыд карисьёс пыриськыны быгатозы, но азьвыл ик телефон пыр яле электрон амалэн куриськон сётоно луоз. Столярной мастерскойын плотниклэн, столярлэн ужезлы но пулэсь арбериосты выльдон инъетъёслы дышетозы, нош киужъёсъя мастерскойын — Дэри ёросын улӥсьёслы тупась дӥськутэз дышетозы но вурозы. «Киужъёсъя мастерскойын удмурт йӧскалык дӥськутэз дышетомы. Ӧнерчиос кыӵе ке валэктонъёс сётозы, собере со тодонлыкъёс дӥськутэз вуронын яралозы. Ми вуриськон машинаос но, басмаос но, мукетсэ но сётомы. Мылкыд карисьёс асьсэлы дӥськут вурыны быгатозы. Но нырысь ик та уж со адямиослы, кин ассэ волонтёр интыын адӟе, кин собере ваньмон дыръяз милям валче ӵектосъёсамы маин ке но юрттыны мылкыд кароз», — валэктӥз ӵектослэн кураторез. Пиналъёс понна Удмуртилэн инкуазь но лулчеберет кылёсбурезлы сӥзем дышетон программа дасялозы. Бадӟым классъёсын дышетскисьёслы но егитъёслы экскурсоводлэсь школазэ усьтозы, отын урокъёс одӥг арлы чакламын. «Ми нимысьтыз ужанрадлык дасяломы. Дышетонъёс арняяз кык пол, оло, луозы. Музей-заповедникын теориез но, практикаез но луоз», — вераз Галина Тарануха. Кулэ тодонлык басьтыса, мылкыд карисьёс гужем каникулъёс дыръя асьсэдыз гид интыын эскерыны быгатозы. Гуртлэн но музейлэн интывылазы соослэн, объектъёслэн но интылэн историзы, интызы сярысь тодонлыкен модульёс пуктозы. Тодэ вайытом, «Забытая полезность. Музейный ландшафт как туристический ресурс региона» ӵектос «Культурная мозаика малых городов и сёл» Росси конкурсын вормиз. Озьы ик грант утӥз Эгра ёросысь Сеп гуртысь лулчеберетъя юртлэн «Луло сюй. Живая земля» ӵектосэз. Тегъёс: Лулчеберет Туризм Удмуртия Лудорвай автозавод Удмуртиысьтуризм  